Danmark var overlegen, da Polen fredag aften gæstede Parken i VM-kvalifikationen. Danskerne sprudlede og vandt 4-0.

Der var særdeles vigtige point på spil, da det danske landshold fredag aften tog imod Polen i VM-kvalifikationens gruppe E.

Ingen opgøret lå Danmark placeret på tredjepladsen, og tidligere på aftenen havde Montenegro, som var på andenpladsen, leveret en presbold til danskerne ved at slå Kasakhstan.

Det betød, at Montenegro var tre point foran Danmark, og derfor ville tre point mod Polen hjemme i Parken altså lune gevaldigt.

Og Danmark startede godt ud. Allerede efter et minuts spil opstod første mulighed. En løs bold landede for fødderne af Thomas Delaney, som hamrede til læderet fra kanten af feltet - den røg dog et pænt stykke over mål.

Danmark styrede begivenhederne i Parken, mens Polen stillede sig meget langt tilbage på banen.

De rød-hvide danskere forsøgte tålmodigt at dirke den polske defensiv op - og efter et kvarter lykkedes det.

Nicolai Jørgensen viste fine ting på venstrekanten og fremtvang et hjørnespark. Christian Eriksen skulle som sædvanlig eksekvere - og det gjorde han godt.

Tottenham-spilleren sparkede bolden ind midt i feltet, hvor en totalt udækket Thomas Delaney uden problemer kunne stange bolden ind bag Lukasz Fabianski i det polske mål.

Polen skruede herefter en smule op for presset, og efter 24 minutter kom Danmark under pres efter et hjørnespark. Det udviklede sig dog ikke til en decideret chance, men der var en smule panik, inden bolden blev hamret ud af kommunen.

Pione Sisto var blevet valgt til startopstillingen, og han viste flere gange fine prøvelser på drible-evnerne. Efter 26 minutter modtog han bolden midt på den polske banehalvdel, tog et par træk og hamrede bolden mod mål - den fløj dog et pænt stykke over.

Henrik Dalsgaard var blevet placeret på højrebacken og spænede frem og tilbage langs sidelinjen.

Brentford-spilleren var godt kørende og efter 30 minutter leverede han et af mange fine indlæg - denne gang til Andreas Cornelius. Atalanta-angriberen var dog en smule ude af balance og formøblede muligheden.

Efter 42 minutter fik de danske tilskuere igen noget at klappe af. Christian Eriksen kom fri i højre side af feltet og sendte bolden over i den bagerste del af feltet, hvor Andreas Cornelius dukkede op og smækkede den stensikkert ind i netmaskerne.

Dermed kunne Danmark gå til pause med en 2-0-føring efter en halvleg, hvor de rød-hvide havde domineret, og Polen havde set tamme ud.

Polen kom en tand mere offensivt ud til anden halvleg og styrede spillet i de første seks-syv minutter.

Anden halvlegs første reelle mulighed tilfaldt dog Christian Eriksen, som efter 54 minutter forsøgte sig fra distancen - dog uden synderlig præcision.

Præcision var der dog masser af blot et par minutter senere. Christian Eriksen sendte bolden fladt ind i feltet, hvor Lukasz Fabianski så sig nødsaget til at bokse bolden ud midt i feltet. Der stod Nicolai Jørgensen og med en kølig og præcis afslutning sendte han den fladt i kassen til 3-0.

Efter 68 minutter så Fabianski igen en smule usikker ud, da Pione Sisto hamrede på mål fra kanten af feltet. Bolden kom lige på ham, men igen måtte han afværge med en parering, som sendte bolden tilbage i spil. Farligt blev det dog ikke.

Minuttet efter tilspillede Polen sig sin første store chance i kampen. Kamil Grosicki blev sendt af sted på kanten og sendte den skråt tilbage til indskiftede Arkardiusz Milik, som dog sendte bolden forbi mål.

Polen havde ikke meget at gøre fredag aften i Parken - og 3-0 var ikke nok for Danmark og de 34.505 tilskuere, der var mødt op i Parken.

Efter cirka 79 minutters spil modtog Christian Eriksen bolden et par meter uden for feltet. Tottenham-spilleren havde masser af tid til at indstille sigtekornet, og så bragede han den over i den fjerne side af målet til 4-0.

Polen forsøgte sig med et sidste pres efter scoringen, men det blev aldrig til scoringer.

Danmark var overbevisende og snuppede altså en stensikker sejr og tre point. Det betyder, at Danmark er oppe på 13 point - det samme som Montenegro, som har en bedre målscore, og derfor er Danmark på tredjepladsen i VM-kvalifikationens gruppe E.